Document ID: 32014D0459

DECIZIA COMISIEI
din 10 iulie 2014
privind introducerea pe piață, pentru utilizări esențiale, a produselor biocide care conțin cupru
[notificată cu numărul C(2014) 4611]
(Numai textele în limbile croată, engleză, greacă și spaniolă sunt autentice)
(2014/459/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (1), în special articolul 5 alineatul (3),
întrucât:
(1)
În conformitate cu articolul 4 din Regulamentul (CE) nr. 1896/2000 al Comisiei (2), cuprul a fost notificat în vederea utilizării pentru tipul de produs 11, astfel cum este definit în anexa V la Directiva 98/8/CE a Parlamentului European și a Consiliului (3).
(2)
În sprijinul includerii cuprului în anexa I, IA sau IB la Directiva 98/8/CE nu a fost depus niciun dosar complet în termenele relevante. În conformitate cu Decizia 2012/78/UE a Comisiei (4), coroborată cu articolul 4 alineatul (2) din Regulamentul (CE) nr. 1451/2007, începând de la 1 februarie 2013, cuprul nu mai poate fi introdus pe piață în vederea utilizării în tipul de produs 11.
(3)
În conformitate cu articolul 5 din Regulamentul (CE) nr. 1451/2007, Croația, Spania, Irlanda și Grecia au transmis Comisiei cereri separate în care solicită permisiunea de a autoriza introducerea pe piață a produselor biocide care conțin cupru pentru un anumit număr de utilizări.
(4)
Comisia a pus cererile la dispoziția publicului prin mijloace electronice.
(5)
Din unele cereri rezultă că produsele biocide care conțin cupru sunt utilizate pentru a preveni biofoulingul în principalul dispozitiv de alimentare cu apă al platformelor marine de extracție a petrolului și a gazelor, precum și al altor instalații marine și costiere, unde această utilizare este esențială pentru a se evita blocarea dispozitivului de alimentare cu apă folosit, printre altele, pentru tratarea și producerea apei potabile și a apei de îmbăiere și pentru combaterea incendiilor, deoarece blocarea dispozitivului respectiv ar putea fi fatală pentru sănătatea și securitatea personalului din cadrul instalațiilor.
(6)
De asemenea, din unele cereri rezultă că produsele biocide care conțin cupru sunt utilizate pentru a preveni biofoulingul în principalul dispozitiv de alimentare cu apă al navelor, unde utilizarea respectivă este esențială pentru a evita blocarea dispozitivului de alimentare cu apă folosit de-a lungul întregului sistem de conducte și țevi al unei nave. Acesta include componentele interne ale tuturor conductelor, precum sistemul de stingere a incendiilor, care este vital pentru funcționarea în siguranță a navei.
(7)
Nu s-au primit observații în timpul consultării publice cu privire la cererile respective. Statele membre care au depus cererile au susținut că, pe teritoriul lor, este necesar să se dispună de o gamă adecvată de alternative tehnice și economice fezabile pentru a preveni biofoulingul, cu scopul de a reduce riscul de blocare a principalului dispozitiv de alimentare cu apă în cazul platformelor marine, al altor instalații marine și costiere sau al navelor.
(8)
Prin urmare, pare probabil că, dacă în statele membre respective nu s-ar permite utilizarea cuprului pentru a preveni biofoulingul în dispozitivul de alimentare cu apă al platformelor marine de extracție a petrolului și a gazelor, al altor instalații marine și costiere sau al navelor, s-ar crea în prezent un risc grav la adresa sănătății publice. În plus, costul și fezabilitatea din punct de vedere logistic și practic a închiderii sau a înlocuirii sistemelor actuale pe bază de cupru de la bordul navelor pot fi prohibitive în multe cazuri. Dacă înlocuirea este fezabilă, aceasta ar putea lua mult timp. Derogările solicitate pentru utilizări esențiale sunt, așadar, necesare în momentul de față.
(9)
Cu toate acestea, cu excepția cazului în care se depune, fără întârzieri nejustificate, o cerere completă pentru aprobarea utilizării cuprului în tipul de produs 11, utilizatorii produselor biocide care conțin cupru ar trebui să pună în aplicare metode alternative de prevenire a biofoulingului. Este oportun, așadar, să se impună ca, în acest caz, utilizatorii din statele membre în cauză să fie informați în mod activ și în timp util, pentru a le permite să se asigure că metodele alternative respective sunt eficace înainte ca produsele biocide care conțin cupru să trebuiască să fie retrase de pe piață,
ADOPTĂ PREZENTA DECIZIE:
Articolul 1
(1) Sub rezerva condițiilor prevăzute la articolul 5 alineatul (3) din Regulamentul (CE) nr. 1451/2007, Croația, Spania, Irlanda și Grecia pot permite introducerea pe piață a produselor biocide care conțin cupru (nr. CE 231-159-6; nr. CAS 7440-50-8) pentru utilizările indicate în anexa la prezenta decizie.
(2) Dacă dosarele pentru aprobarea cuprului în cazul tipului de produs 11 relevante pentru utilizările respective sunt depuse și sunt validate drept complete de către statul membru care realizează evaluarea până la 31 decembrie 2014, Croația, Spania, Irlanda și Grecia pot permite în continuare introducerea respectivă pe piață până la termenele prevăzute la articolul 89 din Regulamentul (UE) nr. 528/2012 al Parlamentului European și al Consiliului (5) pentru cazurile în care o substanță este aprobată sau nu.
(3) În alte cazuri decât cele prevăzute la alineatul (2), Croația, Spania, Irlanda și Grecia pot permite în continuare introducerea respectivă pe piață până la 31 decembrie 2017, cu condiția ca statele membre menționate să se asigure, începând de la 1 ianuarie 2015, că utilizatorii sunt informați în mod activ cu privire la necesitatea imediată de a aplica efectiv metode alternative în scopurile relevante.
Articolul 2
Prezenta decizie se adresează Irlandei, Republicii Elene, Regatului Spaniei și Republicii Croația.
Adoptată la Bruxelles, 10 iulie 2014.

Labels: 3
1
6